CELEX: 32017D0810
Language: hu
Date: 2017-05-10 00:00:00
Title: A Bizottság (EU) 2017/810 végrehajtási határozata (2017. május 10.) egy bórsavat tartalmazó biocid termékre vonatkozó engedély kölcsönös elismerésétől az 528/2012/EU európai parlamenti és tanácsi rendelet 37. cikke alapján Franciaország által alkalmazott eltérésről (az értesítés a C(2017) 2935. számú dokumentummal történt)

12.5.2017   
            
            
               HU
            
            
               Az Európai Unió Hivatalos Lapja
            
            
               L 121/45
            
         A BIZOTTSÁG (EU) 2017/810 VÉGREHAJTÁSI HATÁROZATA
   (2017. május 10.)
   egy bórsavat tartalmazó biocid termékre vonatkozó engedély kölcsönös elismerésétől az 528/2012/EU európai parlamenti és tanácsi rendelet 37. cikke alapján Franciaország által alkalmazott eltérésről
   
      
         (az értesítés a C(2017) 2935. számú dokumentummal történt)
      
   
   (Csak a francia nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 37. cikke (2) bekezdésének b) pontjára,
   mivel:
   
               (1)
            
            
               A Rütgers Organics GmbH vállalat (a továbbiakban: a kérelmező) hiánytalan kérelmet nyújtott be Franciaországnak egy olyan engedély kölcsönös elismerésére, amelyet Németország adott ki a bórsav hatóanyagot tartalmazó fakonzerváló szer (a továbbiakban: a termék) vonatkozásában. Németország a korhadást okozó farontó gombák, rovarok és a föld alatti termeszek elleni, foglalkozásszerű felhasználók által végzett megelőző kezelésre engedélyezte a terméket.
            
         
               (2)
            
            
               A bórsavat az 1272/2008/EK európai parlamenti és tanácsi rendelet (2) szerint 1B. kategóriájú, reprodukciót károsító anyagként sorolják be, ezért teljesíti az 528/2012/EU rendelet 5. cikke (1) bekezdésének c) pontjában meghatározott kizárási kritériumokat. Az említett rendelet 5. cikke (2) bekezdésének harmadik albekezdésével összhangban, a bórsavat tartalmazó biocid termékek felhasználását azokra a tagállamokra kell korlátozni, amelyekben az e bekezdésben meghatározott feltételek közül legalább egy teljesül.
            
         
               (3)
            
            
               Franciaország úgy vélte, hogy az 528/2012/EU rendelet 5. cikke (2) bekezdésének egyik feltétele sem teljesült és a rendelet 37. cikkének (2) bekezdése értelmében tájékoztatta a kérelmezőt az engedélyezés megtagadására irányuló javaslatáról. Az engedély megtagadásának indoka ilyen esetekben az emberek, különösen a veszélyeztetett csoportok egészségének és életének az említett rendelet 37. cikke (1) bekezdésének c) pontja szerinti védelme.
            
         
               (4)
            
            
               A kérelmező nem értett egyet az engedély megtagadására irányuló javaslattal, és úgy ítélte meg, hogy a javasolt intézkedés az 528/2012/EU rendelet 37. cikkének (1) bekezdésében foglaltak alapján nem kellően indokolt. Ezért Franciaország 2016. október 6-án, az említett rendelet 37. cikke (2) bekezdésének második albekezdésének megfelelően tájékoztatta a Bizottságot.
            
         
               (5)
            
            
               A Franciaország által felhozott érvekből az következik, hogy a termék foglalkozásszerű felhasználók általi használatához fűződő kockázat a jelenleg érvényben lévő expozícióértékelési modellek szerint elvben elfogadható, ugyanakkor nem elhanyagolható; a termék tervezett felhasználására a francia piacon elérhetők más, az 528/2012/EU rendelet 5. cikke (1) bekezdésében meghatározott kizárási kritériumokat nem teljesítő faanyagvédő szerek, és a termék korábban nem volt elérhető a francia piacon. Ezért Franciaország úgy véli, hogy nem alapvetően szükséges ellenőrizni, hogy a termék jelent-e bármilyen súlyos veszélyt az emberi és állati egészségre, illetve a környezetre, és hogy a termék engedélyezésének megtagadása egyáltalán nem járna aránytalanul hátrányos hatással a francia társadalomra.
            
         
               (6)
            
            
               Az 528/2012/EU rendelet 5. cikke (2) bekezdésének egyik feltétele sem teljesül. E rendelet célja, hogy az emberi és az állati egészség, a környezet, valamint különösen a veszélyeztetett csoportok magas szintű védelmének biztosítása mellett javítsa a biocid termékek szabad áramlását az Unión belül. A foglalkozásszerű felhasználók a biocid termékkel hosszú távon nagymértékű expozíciónak vannak kitéve és megfelelnek a „veszélyeztetett csoportok” 528/2012/EU rendelet 3. cikke (1) bekezdésének ad) pontja szerinti meghatározásának. A Bizottság ezért úgy ítéli meg, hogy a kölcsönös elismeréstől való javasolt eltérés kielégíti a szóban forgó rendelet 37. cikke (1) bekezdésének c) pontjában említett feltételt.
            
         
               (7)
            
            
               Az e határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   (1)   A Franciaország által az 528/2012/EU rendelet 37. cikke (1) bekezdésének c) pontjával összhangban a (2) bekezdésben említett termékre vonatkozóan javasolt, kölcsönös elismeréstől való eltérés indokolt, tekintettel az emberi egészség és élet és különösen a veszélyeztetett csoportok védelmére.
   (2)   Az (1) bekezdés a biocid termék nyilvántartásában a következő ügyszámmal jelzett termékekre vonatkozik:
   
                
            
            
               BC-QC011565-51.
            
         2. cikk
   Ennek a határozatnak a Francia Köztársaság a címzettje.
   
      Kelt Brüsszelben, 2017. május 10-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.
   
   
      (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).